
ЗАПИСНИК
о раду 88. седнице Oпштинског већа општине Топола, одржане дана 18.06.2026. године (четвртак), са почетком у 730  часова у скупштинској сали општине Топола.

Седници присуствују:

· Јасна Вуковић, председник Опшинског већа,
· Јелена Јовановић, заменик председника Општинског већа,
· Чланови Општинског већа: Момчило Васиљевић, Радослав Станковић, др Горан Ђорђевић, Данијела Дамњановић и Саша Обрадовић,
· Драган Манојловић, помоћник председника општине, 
· Ђорђе Глигоријевић, секретар Скупштине општине,
· Jасна Миљковић, руководилац Одељења за буџет, финансије, привреду и друштвене делатности,
· Маргарета Живановић, самостални сарадник за буџет и општу потрошњу,
· Виолета Говедарица, сарадник за комуналне, имовинско-правне и стамбене послове,
· Маријана Вујичић, в.д.директор ЈКСП „Топола“ Топола,
Записник води Љиљана Милетић, радник Општинске управе општине Топола.

Седницом Општинског већа председава Јасна Вуковић, председник Општинског већа.
Председавајућа је поздравила све присутне, констатовала да постоји кворум за рад и одлучивање и отворила 88. седницу Општинског већа.
Председавајућа је предложила да се, због хитности доношења, дневни ред допуни тачком - Предлог Одлуке о висини накнаде за уређивање грађевинског земљишта у поступку евидентирања и уписа права својине у оквиру дигиталног зонинг плана за територију Општине Топола, која би се разматрала као 10. тачка дневног реда,
а да се предложена 9. тачка - Разматрање захтева саветника за послове јавних набавки за средства помери и разматра као 4. тачка дневног реда, с обзиром да се ради о средствима за ЈКСП. 
Једногласно је усвојен предлог за допуну и измену дневног реда.

Једногласно је у целости усвојен
Д Н Е В Н И   Р Е Д
1. Разматрање Предлога Одлуке о одржавању чистоће у сеоским насељима општине Топола,
2. Разматрање Предлога Одлуке о измени Одлуке о одржавању чистоће,
3. Разматрање Ценовника ЈКСП „Топола“ Топола за услуге сакупљања, одвожења и третмана комуналног отпада у сеоским насељима,
4. Разматрање захтева саветника за послове јавних набавки за средства,
5. Разматрање нацрта Одлуке о првој измени и допуни Одлуке о буџету општине Топола за 2026. годину,
6. Разматрање нацрта Одлуке о завршном рачуну буџета општине Топола за 2025. годину,
7. Разматрање предлога Одлуке о измени одлуке о начину коришћења површина јавне намене у дане одржавања манифестација и вашара у општиниТопола,

8. Разматрање Предлога Решења о измени и допуни Решења одбора за награде и признања Скупштине општине Топола,
9. Разматрање Предлога Решења о измени и допуни Решења о образовању Општинског штаба за ванредне ситуације општине Топола,

10. Предлог Одлуке о висини накнаде за уређивање грађевинског земљишта у поступку евидентирања и уписа права својине у оквиру дигиталног зонинг плана за територију Општине Топола,
11. Разно.

На предлог председавајуће, обједињено је разматрање 1.-4. тачке дневног реда.

Прва тачка дневног реда- Разматрање Предлога Одлуке о одржавању чистоће у сеоским насељима општине Топола
Друга тачка дневног реда- Разматрање Предлога Одлуке о измени Одлуке о одржавању чистоће

Трећа тачка дневног реда- Разматрање Ценовника ЈКСП „Топола“ Топола за услуге сакупљања, одвожења и третмана комуналног отпада у сеоским насељима
Четврта тачка дневног реда- Разматрање захтева саветника за послове јавних набавки за средства

Маријана Вујичић: урађен је предлог Одлуке о одржавању чистоће у сеоским насељима, и предлог Одлуке о измени наше Одлуке о одржавању чистоће која се односи на варош, а која се изменила чињенично, у смислу да нам је стигло једно ново возило на коришћење величине 16 m3 и очекујемо да ће оно већ наредне недеље бити регистровано и да ћемо моћи да га користимо, а конкретно нам треба за варош, јер имамо проблем са нашим возилом. Тражили смо од „Градске чистоће“ Београд помоћ и они су нам дали једно возило од 22 m3, старије, 2004. годиште, на коришћење на годину дана и за сада је оперативно. Није добро да га користимо за варош, јер је превелико и не може да уђе у поједине улице за чишћење канти, али за села би нам свакако значило. Очекујемо и треће возило да стигне, за које је завршена набавка, које је купљено, тако да у некој перспективи имамо нека возила на располагању. У међувремену смо добили и одобрење за запошљавање радника. „Градска чистоћа“ Београд нам је уступила и још 100 контејнера на коришћење, тако да имамо већ нешто комуналне опреме да би могли да почнемо да правимо неки план и да се полако припремамо да преузимамо ове послове и да почнемо да радимо. Сходно свему томе дали смо неки предлог Одлука, у договору са оснивачем. Одлука која се односи на варош Тополу је већ трпела неке измене. Она је била донета за целу територију општине, па је била измена да се скидају села, па смо имали измену да се враћају и ту већ постаје нејасно шта нам је на снази, па смо сматрали да је боље претходну Одлуку која је донета на Скупштини укинемо, како се не би дуплирале надлежности и делатности, а да донесемо нову. Одлука је прилагођена сеоском подручју. Осврнућу се на оно што је најважније, да је везано за села, а да је додато. У члану 1 смо одмах дефинисали да се односи на општину Топола, изузев овог урбанизованог дела у вароши Топола. У члану 3, тачка 7, пошто има доста пољопривредних газдинстава у сеоском подручју, а пољопривредна газдинства сада по закону морају књиге да воде као и привреда, сматрамо да ће то стварно бити велика квадратура и да ће то бити велики удар за грађане, дефинисали смо да се она третирају као домаћинства. Што се тиче мешовитих објеката, тачка 8, ту смо само дефинисали да уколико постоји привреда на неким адресама, а да није уписана у јавну евиденцију, да као комисија можемо на лицу места да евидентирамо, да фотографишемо и заведемо како би требало. Остало су стандардне ствари. У члану 6 смо дефинисали да смо дужни да обавестимо кориснике о отпочињању ове делатности, као и да направимо распоред вршења ове услуге са рутама, а већ постоји распоред за варош, али смо навели да можемо јавно да објавимо и да направимо позив према грађанима, уколико треба нека јавна расправа, да видимо да ли неко има неке сугестије и да ли нешто треба да се мења. У члану 7 смо дефинисали да се отпад одлаже искључиво у типске посуде, од 120 и 140 литара, које ће да набављају и одржавају грађани, да ће само код јавних објеката и институција (школе, вртићи, месне заједнице) и сеоских гробаља бити постављени контејнери. Неће их бити на раскрсницама, да не би правили дивље депоније. Не празне се канте које имају пепео, посебно ако није угашен, да не би дошло до паљења камиона и то је наведено у члану 10 Одлуке. У члану 13 је наведено да је преузимање комуналног отпада из домаћинства и одвожење на локацију коју одреди оснивач, свакако треба да иде неки акт и одавде, са претоварне станице да иде на санитарну депонију. Члан 14 дефинише да одвожење смећа вршимо по унапред дефинисаном распореду, где год наше возило може да уђе. У члану 15, оно што је најбитније, смо дефинисали две категорије за наплату, само домаћинства и само привреда. Немамо категорију по члановима домаћинства. Разматрали смо то као опцију. Мала је разлика у приходу, а велики проблем за базу података и за доказивање колико има чланова и за даљу разраду, да ли су деца на факултету и сл. Врло је компликовано. Да би могли да пожуримо и да буде што једноставније, ставили смо само две категорије, с тим што смо навели да постоји могућност да домаћинства која имају једног члана могу да набаве потврду од референта или Савета МЗ да живе сами и да на основу исте остваре умањење рачуна у износу од 30%. То је некако најважнија ставка у овој Одлуци. Такође, наведене су социјалне категорије, које уколико доставе уверење Центра за социјални рад остварују попуст од 50%. У члану 16 је наведен број, место и постављање контејнера. Ми радимо у сарадњи са председницима Савета МЗ. Одељак чишћења дивљих депопнија је исти као што је у вароши Топола. Стандардно, идемо по налогу инспекције ако се налази на јавној површини, а кад се налази на приватној својини можемо да фактуришемо кориснику, уколико га пријаве. У Одлуци о измени Одлуке о одржавању чистоће смо само укинули оно што је усвојено на претходној Скупштини, где је написано да се ЈКСП додељују и сеоске МЗ, јер је донета посебна Одлука о одржавању чистоће за села, да се не би дуплирало. Пошто крећемо са овим послом, верујем да ће у ходу бити неких промена, а много је лакше да се недостаци уоче на терену. Што се тиче Ценовника, стављене су две категорије, као што је наведено и у одлуци. Када смо узели у обзир 4.400 сеоских домаћинстава, то су подаци из концесије и неких 36.000 m2 пословног простора и трошкове два возила које ми тренутно имамо, на неких 15 тона отпада, колика је наша процена из неког искуства, а колико нам је изашла и по прорачуну, пошто смо све ово изанализирали у детаље, цена по домаћинству је 1.450,00, за привреду је 50 дин/m2. То нам покрива трошкове. И тај Ценовник је подложан изменама. Што се тиче захтева за средства, ради се о једној великој, збирној В-анализи сирове воде Института за јавно здравље Крагујевац за све бушотине у Купусарима. Ми тај пројекат приводимо крају и званично ће бити предат на коришћење. Наведене анализе су потребне за израду Елабората зоне санитарне заштите и како би могли ту воду да укључимо у систем.
Момчило Васиљевић: немам ништа против ове цене од 1.500,00 динара за нас на селу, али имам примедбу зашто није подигнута лествица мало више изнад три члана домаћинства, јер код нас има много домаћинстава где има двоје или троје, а не би требало да се плаћа исто и за 10 и за двоје људи у домаћинству. То су углавном старачка домаћинства. Друго, мислим да би требали референти МЗ да доставе списак људи који живе сами, јер они знају ко где и с ким живи. Тако је брже и ефикасније.
Председавајућа: управо је директорка рекла да је то обиман посао. Разматрали смо то. Дуго би трајало, велики је посао, а мали је ефекат финансијски. Доста бисмо се упретљали. Овако смо униформни, а додатно се могу тражити бенефиције, уколико уопште има основа. Причали смо о социјално угроженима и о старачким домаћинствима где је једно итд. Некако најбрже ћемо кренути овако да радимо.

Маријана Вујичић: интерес нам је био да можемо да применимо Одлуку и да што брже направимо базу података, коју ионако не можемо брзо. Ми смо се већ обратили и урбанизму, да колико год можемо из Катастра покушамо да узмемо што више података. Ми смо неке мапе одштампали и већ данас колеге крећу на терен, од Горње Јасенице и Гуришеваца. Теоретски је лако причати, али се на терену наилази на велике проблеме. Бар да дефинишемо куда да пролази камион и где може да уђе. Обратили смо се и ЛПА, још прошле недеље, за базу података и нико нам није још ништа одговорио. И оног тренутка када добијемо неку базу података и ако би је добили готову, људи морају да изађу на терен, да се прође свако домаћинство. Свако село мора да се тако прође, јер нам је та база података јако важна и сутра због наплате и свих ових трошкова и због самог пословања предузећа, да имамо што мање отписа, да имамо што мање тужби, да имамо што мање трошкова. Верујем да ћемо ми тек на терену отклањати недостатке, на основу повратних информација. Желимо да направимо што квалитетнији документ, да он буде и на папиру и на терену усаглашен. Само из тог разлога смо за сада ставили врло једноставан поступак са те две категорије. Примедба јесте на месту, али бојим се да ће нам требати дупло више времена да направимо базу података, ако будемо ушли у поступак доказивања колико има чланова у домаћинству. Ако буде требало да се мења, мењаћемо. Док не направимо базу података, не можемо да кренемо са чишћењем. Лако ћемо после да је надограђујемо, а она је основа да би могли да обезбедимо ту врсту прихода, који ће нам покрити трошкове да можемо да изађемо на терен.
Председавајућа: можда уопште није лоше да кренете као што сте планирали, а да се током времена, како стигне база података, да се не ради на брзину, него да се терен пречешља. Једна сугестија. Маријана Андрић данас у 18,00 часова, овде у сали има састанак са представницима МЗ, везано за брзу саобраћајницу, па би могао можда неко из ЈКСП да дође, јер ће сви ти људи већ бити ту. 

Јелена Јовановић: циљ је да кренемо што брже са наплатом. Генерално, план ћемо у ходу мењати, када будемо видели како функционише. Да ли председници МЗ учестују у одлуци где ће се посуде распоређивати?

Маријана Вујичић: ми ћемо их свакако позвати и укључити, везано за постављање контејнера. Тамо где нема председника Савета МЗ, ми ћемо проћи терен и направити распоред и тај наш распоред ће бити јавно објављен.
На питање Радослава Станковића шта је са одређивањем локације за претоварну станицу и чишћењем дивљих депонија, јер се створила велика депонија у Наталинцима, иако тамо постоје камере, Маријана Вујичић је рекла да је у Наталинцима једна специфична дивља депонија, која је и пре 20 година била у оваквом стању, безмало као ова у Торовима, јер су сви из тог и околног подручја тамо стоварали отпад. Она није нарасла више само зато што није имала редовно чишћење и одржавање. Иначе би нарасла и она.
Председавајућа: да би се она очистила, мора инспекторка Станица да изађе на терен, да да налог да се ради, а очекујемо да ће да крене ЈКСП да ради и да може онда у оквиру својих делатности да то временом санира. Излази инспекторка када је то баш ургентно и када угрожава путну инфраструктуру, али и то је велики посао, јер морају да се ангажују машине. Тренутно смо у санирању путева, тако да штедимо те машине, да урадимо што више путева.
Јелена Јовановић: свакако је боље одлагати на једном месту, лакше је да се купи, него одлагати на све стране.

Маријана Вујичић: ми излазимо по свакој пријави. Чак и са инспекторком уско сарађујемо, у смислу када ми уочимо негде дивљу депонију, ми јој јавимо, она направи одмах налог и ми одмах то очистимо. Свуд по селима где се појаве, где год је могуће, наши радници убаце у камион.
Јасна Миљковић: што се тиче захтева за средства, износ је око 115.000,00 динара, а та средства ће се обезбедити стварањем билансног простора када прође ребаланс буџета. 

После завршене дискусије, једногласно је прихваћен предлог Одлуке о одржавању чистоће у сеоским насељима општине Топола, као у материјалу.
Jедногласно је прихваћен предлог Одлуке о измени Одлуке о одржавању чистоће, као у материјалу.
На основу 6 гласова „за“ и 1 гласом „против“ (Момчило Васиљевић), утврђен је Ценовник ЈКСП „Топола“ Топола за услуге сакупљања, одвожења и третмана комуналног отпада у сеоским насељима, као у материјалу.
Једногласно је донет Закључак којим се прихвата захтев саветника за послове јавних набавки за средства за потребе В-анализе сирове воде експлоатационих бунара у КО Божурња и КО Жабаре како би се завршила израда елабората зоне санитарне заштите бунара, у укупном износу од 115.501,50 динара, а средства за наведено ће се обезбедити стварањем билансног простора након доношења Одлуке о првој измени и допуни Одлуке о буџету општине Топола за 2026. годину.
Пета тачка дневног реда- Разматрање нацрта Одлуке о првој измени и допуни Одлуке о буџету општине Топола за 2026. годину
Јасна Миљковић: у Образложењу сам навела који су основни разлози за измену иницијалне Одлуке о буџету, као и правни основ. Најзначајнији разлог је тај што смо од Министарства финансија добили извештај, јер су они радили усаглашавање свих Одлука о буџету, како градова, тако и општина, да морамо да поштујемо лимите при планирању буџета који су дати Упуством за израду буџета за 2026. годину и свако ко је премашио тај лимит мора да се усклади, односно мора да се изврши ребаланс буџета. То је новина за планирање буџета у овој години. Тај лимит, видите на страни 3. Образложења, је за нас био 901.847.972,80 динара, када су у питању текући приходи. Тај се лимит и гледа, а предлогом овог ребаланса текући приходи су планирани у износу од 963.652.588,00. Новина је што сада буквално за сваки динар мора да се тражи сагласност Министарства за увећање буџета, а уколико се не испоштује тај првобитни ниво, онда сва она средства која смо добили од министарстава, тачније виших нивоа власти за реализацију разних пројеката, не могу да се реализују. На странама 3.-5. Образложења смо морали сваки износ тих средстава која су уплаћена од стране министарстава да лепо дефинишемо и образложимо да би нам дали сагласност на трошење. Гледају се само остварени приходи, односно они који су уплаћени и на то ће дати сагласност, уколико испоштујемо тај лимит. Ми смо послали наш нацрт ребаланса буџета Министарству и тек када се добије сагласност, може да иде на седницу Скупштине општине. Навели смо која су прекорачења и за шта тражимо увећање. Председница и ја смо биле на састанку у Министарству и сваки износ смо морале детаљно да образложимо, нарочито износ који се односи на припремни предшколски програм, што је врло битно за редовно функционисање предшколске установе и остале програмске активности и пројекте. Сада је буџет урађен на нивоу од 974.334.544,00 динара. То је смањење и у односу на иницијални буџет, а да не говоримо о Одлуци о буџету за 2025. и 2024. годину, када је буџет достигао ниво и до 1.400.000.000,00 динара. Смањење је морало овако да се уради. Ишло је на терет свих програма, пропорционално у свим областима, да бисмо се уклопили. Уколико општина успе да оствари приходе у већем износу него што су ти проценти у оквиру којих треба да буду задовољени од стране Министарства, можемо урадити ребаланс. Оптимални ниво остварења прихода буџета, нпр. за првих шест месеци је 43%. Видећемо каква ће бити ситуација. Последња анализа од стране Министарства је била када смо послали тај први нацрт који је морао да се измени и да се смање средства за неких 70.000.000,00. Када упоредимо сада приходе буџета и онај иницијални буџет, то је било негде почетком јуна, остварење прихода је било 35,6%. Морали смо да прекомпонујемо, да пренамену средстава извршимо, да ставимо првенствено фокус на измирење обавеза из претходне године, као и на све ове пројекте које смо добили да реализујемо у овој години. Њих не бих набрајала, а све смо написали. Ако има питања, ту смо, али мора рестрикција да буде.
Председавајућа: заиста је ово био мукотрпан, вишедневни посао, где смо се сви укључили, не само ми руководиоци, него и све службе. Оно што бих ја истакла, да смо од 2024. године до дана данашњег, готово за 600.000.000,00 смањили буџет, односно водимо га ка ономе што је реалност. Јако је било тешко смањити од 1.500.000.000,00 на 900.000.000,00 динара. Чак смо звали и извођаче где су радови у току, да мало померимо динамику плаћања, како бисмо и од њих уштедели. Јасна је, пре свега успела у томе, а ми смо само давали сагласност на оно што је она предлагала, јер ипак она најбоље познаје буџет и зна шта би смело, а шта не смело. Мислим да идемо ка томе да смо свој на своме, на две ноге и потпуно у реалном буџету. Да ли имамо шансе да достигнемо проценат остварења који Министарство препоручује? 

Јасна Миљковић: мислим да је 42% могуће, а надам се да неће бити баш толико рестриктивни. Имаћемо и измене неких одлука, па ће и то да утиче на повећање прихода. Разрез који се сада ради је повећање за неких 15.000.000,00, само мора и наплата да буде редовна. За све уговоре које ћемо анексирати, плаћање ће прећи у 2027., тако да ћемо и о томе морати да водимо рачуна када будемо правили нацрт буџета за наредну годину. Потрудићемо се сви да проценат остварења буде што већи и да станемо на здраве ноге, а да ниједна установа не буде блокирана. Сви смо у току колико смо само имали пресуда које се тичу накнада за превоз. Биле су готово на сваком Већу. Солидарне помоћи су остављене за неки будући период. Оне су 1.000.000,00 динара само код ОШ „Карађорђе“, али мора да се сачека и да се има разумевања. 
Др Горан Ђорђевић: сложио бих се са овом политиком коју ви водите, првенствено мислим финансијске дисциплине. Причали смо стално да је онај буџет од 1.400.000.000,00 био нереалан, јер просто наши приходи нису у сагласности са нашим жељама. Слажем се и држите се чврсто оног „колико пара, толико музике“. Желимо да нам сваки директни или индиректи буџетски корисник функционише лепо. Мислим да је ово реалан буџет и да ће се наши предвиђени приходи остварити у неком задовољавајућем проценту. Идемо да појачамо ту наплату, да видимо где смо слаби, које су нам лоше карике и да то поправимо.

Јасна Миљковић: када би привреда била ажурнија и када би постојала нека производња, то би свакако утицало на пуњење буџета и запослило већи број радника. Осетило се на буџету нпр. и када је шивара престала да ради, јер је све то утицало на пуњење буџета.

Председавајућа: имамо сугестије да поједини грађани, углавном викендаши, у последњем периоду не плаћају своје обавезе, па смо већ договорили да направимо комисију која ће да прочешља терен, да допуни базу ако имамо нових пореских обвезника по било ком основу. Потрудићемо се да та приходна страна реално буде већа, а не да је приказујемо онаквом каква није, а онда после имамо муке. Наравно, радићемо и на развоју привреде. Без намере да нас оправдавам, на пуно страна „гори“ и онда тамо где је најургентније, фокусирамо се на то и онда кад угасимо тај „пожар“, ето га нови и све то што би можда требало да нам буде приоритетно, нажалост није тренутно приоритетно, док не почистимо оно што се нагомилало, мада се бавимо где год да се укаже прилика. Разговарамо и покушавамо да и те приходне стране увећамо и да нам дође неко. У гостима нам је на Кампу за децу из дијаспоре група из Италије са заменицом градоначелнице једног града, па се трудимо да будемо добри домаћини и велика је вероватноћа да ћемо са њима успоставити сарадњу на пуно нивоа. Пре свега, сада су нам тема винарије. Пошто смо ми регија вина, а они регија сирева, предлог са њихове стране је дошао, а то ће нам доћи папиролошки, да се направи та сарадња да наши винари оду на неку промоцију својих вина у Италију и да покушамо да тамо пласирамо нешто од тога, односно да можда позовемо некога од инвеститора. Нас две без престанка и говоримо да смо ми место туризма, да имамо сеоска домаћинства, да нам треба хотел, онако набацујемо идеје и теме, па шта се изроди. Можда није у првом плану, јер ово све друго је негде приоритетније, а ово и не стижемо да кажемо, али се ради и то. 
После завршене дискусије, једногласно је утврђен предлог Одлуке о првој измени и допуни Одлуке о буџету општине Топола за 2026. годину, као у материјалу.
Шеста тачка дневног реда- Разматрање нацрта Одлуке о завршном рачуну буџета општине Топола за 2025. годину
Јасна Миљковић: обавеза јединице локалне самоуправе је да се до 30.6., на седници Скупштине општине усвоји ова Одлука. Завршни рачун за 2025. годину је другачији у односу на 2024. годину, зато што су се променили републички прописи, Уредба о буџетском рачуноводству и Правилник о рачуноводственим политикама корисника буџетских средстава, који је захтевао мало другачију форму састављања Одлуке о завршном рачуну буџета јединица локалне самоуправе. У завршним одредбама смо написали шта све садржи ова Одлука. Укупно остварени текући приходи и примања у 2025. години били су 1.158.734.308,00 динара, а укупно извршени расходи и издаци 1.161.659.342,00 динара. Та разлика показује нам да смо имали мањак новчаних прилива од 2.925.032,00 динара, али тај мањак новчаних прихода се покрио пренетим неутрошеним средствима из 2024. године, која су била 12.606.987,00 динара и дошли смо до салда готовине на рачуну извршења буџета 31.12.2025. године у износу од 9.681.953,00 динара. Ова наша Одлука је у ствари консолидована. Обухвата завршне рачуне свих директних и индиректних корисника, све приходе и расходе из свих извора финансирања. Садржи овај општи део, као и посебан део, где имамо и графиконе и табеле, где су приказани и приходи и расходи по економским класификација и по програмским и по функционалним и по организационој структури, јер наш буџет је програмски, а сада је први пут и форма овог завршног рачуна тако и представљена и наложено да се уради. Имамо и програмски део буџета. Табеле су исто преопширне, па само укратко да кажем да тај проценат извршења, односно остварења прихода је био 81,14%, што није добро било, јер је оптимални ниво преко 90% за целу годину. Када се погледају расходи, он је 81,34%. На страни 3., виде се ови графикони и описани приходи. Да је био онај иницијални буџет, већ би прича била другачија и преко 95% би било остварење. Саставни део свега овога су напомене које су приказане уз завршни рачун, образложење неких одступања, уколико смо их имали. Описали смо и једну донацију коју смо имали. Морали смо да опишемо и задужења која смо имали и измирења обавеза по кредитима. Када се погледа биланс прихода и расхода, који је саставни део завршног рачуна, на првом месту у извршењу расхода су расходи за коришћење роба и услуга, они се углавном односе на редовно функционисање свих директних, индиректних и осталих корисника буџетских средстава, а на другом месту су инвестиције, класа 5, са преко 300.000.000,00. На трећем месту су расходи за запослене. У овој 2026. години, расходи за запослене заузимају скоро 30% буџета. Имамо и те рачуноводствене политике, извештај о коришћењу средстава из текуће буџетске резерве, која је доста коришћена, сталну буџетску нисмо користили. Код капиталних пројеката које смо радили, морали смо да реализуујемо првенствено обавезе по уговорима из претходне године. Морали смо да завршимо пројекат који се односио на водоснабдевање у Купусарима и да га укључимо у систем јавног водоснабдевања. Затим, имали смо изградњу тоалета у ОШ „Карађорђе“, као и мале пројекте неформалних група грађана где смо радили дечја игралишта по селима. Кренули смо били са пешачком зоном, а реализација пројекта је и сада у току. Такође, ту је и дугогодишњи пројекат реконструкције Краљеве винарије у оквиру Задужбине, која се сада завршила. „Опленачку еко стазу“ смо кренули и са 50% су ту били извршени расходи, а рок је у овој години да се заврши. Дата је табела свих програма и програмских активности, па може се и детаљније погледати.
Пошто дискусије није било, једногласно је утврђен предлог Одлуке о завршном рачуну буџета општине Топола за 2025. годину, као у материјалу.
Седма тачка дневног реда- Разматрање предлога Одлуке о измени одлуке о начину коришћења површина јавне намене у дане одржавања манифестација и вашара у општиниТопола 

Председавајућа: договорили смо се да мало подигнемо цене за изнајмљивање тезги, јер је то током времена постало готово симболично, а и да бисмо ову приходну страну мало поправили. Колико ја имам информацију, из Министарства ће стићи много мање средстава као подршка нашој манифестацији, тако да треба да кренемо на време и да зовемо спонзоре и да се припремамо за исту. Прошле године Савет за организацију Бербе је мало кориговао цене шатри и паркинга за аутобусе. 
Ђорђе Глигоријевић: што се тиче паркинга ништа се не мења, што се тиче шатора ништа се не мења, остаје постојећа цена по квадрату. Оно што се мења је цена штандова за све вашаре, па и за Бербу. За Бербу је онај дрвени штанд за три дана био 10.800,00, а пола цене су плаћала пољопривредна домаћинства са територије наше општине. Сада ће то бити 11.700,00 динара. Увећање је за 900,00 динара, мислимо да није страшно, а годинама се није мењало. За сада је овакав предлог, а може и следеће године да се коригује, ако буде било основа.
Јасна Миљковић: значило би да се покрије та манифестација. Ако имате предлог, можете рећи. 

Пошто дискусије није било, једногласно су појединачно утврђен предлог Одлуке о измени Одлуке о начину коришћења површина јавне намене у дане одржавања манифестација и вашара у општиниТопола, као у материјалу.
Осма тачка дневног реда- Разматрање Предлога Решења о измени и допуни Решења одбора за награде и признања Скупштине општине Топола
Председавајућа: Славица Ђурић Павловић више није одборник, а пошто нам иде општинска слава и додела награда, требали би је заменити у Одбору. Пошто је Славица била одборник СПС, логично је да и та замена буде из СПС. Предлог је да сада члан буде Славиша Јовановић. Техничка је ствар.

 Пошто дискусије није било, једногласно је утврђен предлог Решења о измени и допуни Решења одбора за награде и признања Скупштине општине Топола, као у материјалу.
Девета тачка дневног реда- Разматрање Предлога Решења о измени и допуни Решења о образовању Општинског штаба за ванредне ситуације општине Топола

Ђорђе Глигоријевић: члан Штаба Гордана Вучићевић је отишла у пензију и требао би да се предложи нови члан, због самог кворума на седницама Штаба.

Председавајућа: заиста се дешава да на тим седницама Штаба, које нису честе, дође нас неколико и да буде проблем кворум. Ако сад немате неки предлог, молим вас да размислите и предложите на неком од следећих Већа, јер је потребно да се то Решење донесе на Скупштини општине.

Једногласно је одлучено да се предлог Решења о измени и допуни Решења о образовању Општинског штаба за ванредне ситуације општине Топола утврди на некој од наредних седница Општинског већа.
Десета тачка дневног реда- Утврђивање предлога Одлуке о висини накнаде за уређивање грађевинског земљишта у поступку евидентирања и уписа права својине у оквиру дигиталног зонинг плана за територију општине Топола
Виолета Говедарица: ово се односи на оне објекте који су уписивани по посебном Закону тзв. „Свој на своме“. Сама Одлука везана је за накнаде, с обзиром да ти прописи за одређене категорије су директно везани за доприносе за грађевинско земљиште локалних самоуправа. За ралику од стамбених објеката, грађани за решавање стамбеног питања плаћају само фиксну накнаду која за сеоско подручје и мање општине износи око 100 €. Код привредних објеката, закон је рекао да се веже за доприносе за грађевинско земљиште. Ми имамо нашу одлуку. Када се граде објекти, да ли стамбени или привредни, ми обрачунавамо те накнаде и имамо утврђене коефицијенте по тој одлуци и закон на с директно управља ка тим ценама. Када је реч о само комерцијалним објектима, то су пумпе, угоститељски објекти, мањи привредни објекти и сл. За мање привредне објекте до 500 m2 сам закон је уредио те накнаде, а то су помоћни економски објекти, магацини, складишта, производни погони до 500 m2 и ту се не плаћа накнада, а за сваки m2 преко 500 m2 плаћа се фиксно у вредности од 10 €/m2. Ми смо по закону били обавезни да израдимо Зонинг план, правни и урбанистички документ којим локална самоуправа уређује намену земљишта, која мора бити усклађена са на нашим важећим урбанистичким плановима. Тај Зонинг план је морао да садржи све зоне урбанистичке, ми имамо званично од 2013. године установљено шест зона и обрачуне накнада како би се на платформи Агенције за просторно планирање и Катастра републичког преклапао и добили износ накнаде за сваки објекат. Њима је лако тамо ге је закон утврдио накнаду, а ово су затражили директно од нас, преко нашег координатора Маријане Андрић, да ми морамо донети штохитније одлуку која се односи на обрачун накнаде за привредне објекте, односно комерцијалу, која једина није уређена законом. Имали смо незванично једну радну групу која је то израчунала, с тим што су они нама доставили, по њиховој номенклтури, осам зона, са зоном заштите зеленила и зоном специфичне намене. Ми имамо шест зона и захтевају да ми у табеле ставимо све, макар била 0, с тим што ми имамо зону специфичне намене, то је сам Опленац, где је искључиво забрањена градња. Ми ту не можемо ставити 0, јер ће вероватно ти постојећи објекти, који могу бити комерцијални, бити потенцијално предмет уписа и морамо да им наплатимо накнаду. На Опленцу имамо и републичке резиденционе објекте и они су ослобођени плаћања накнада. Предлог Одлуке је урађен имајући намеру да то буде повољније и па грађане, јер ово су много скупе накнаде. Ово што смо дали у табели, где пише износ становања, траже нам због дигиталне платформе и могућности наношења да стоји који су наши обрачуни кад ми градимо неки објекат. 100 € је за стамбене објекте. Износ становања неће бити применљив на Закон „свој на своме“. Овде је битан износ комерцијале. Цене су дате у складу с нашом одлуком, коефицијенти зоне, коефицијенти намене који се множи са ценом новоградње за општину Топола по републичким статистичким подацима, умањени 30% код једнократног домаћина. Међутим, тумачећи закон и те прописе, ми видимо да сам Закон „свој на своме“ неодобрава никакве попусте, нема тих једнократних попуста. Овде само попуст има самохрани родитељ, одређене породице са троје и више деце, борци и ратни војни инвалиди. У односу на цене које су вама достављене у материјалу, оне су већ смањене за 30%, предлажем да се цене повећају за 30% и врате на ту фиксну праву накнаду, обрачун који смо добили без умањења на име једнократне накнаде, да они не би нама то враћали, да ми поново не би вршили измене, јер смо све изанализирали. Све је то брзо било, због кратких рокова. Ми имамо најниже доприносе за уређење грађевинског земљишта у окружењу. Уместо нпр. 3.746,00 за комерцијалу, то би сада било 5.351,67 дин/m2. То када се обрачуна за 100 m2, то је 500.000,00. Сада када хоћемо да градимо мотел у првој зони, ви морате да платите. Закон је директно везао за доприносе за грађевинско земљиште, исто као да ћемо градити. Срећом, немамо пуно пријављених таквих објеката, углавном су то стамбени објекти, можда је негде 2% од укупног броја пријављених објеката на територији општине Топола. 
Пошто дискусије није било, једногласно је утврђен предлог Одлуке о висини накнаде за уређивање грађевинског земљишта у поступку евидентирања и уписа права својине у оквиру дигиталног зонинг плана за територију општине Топола, као што је предложено.

Једанаеста тачка дневног реда- Разно
Председавајућа: стигао нам је захтев Савета МЗ Крћевац, ситуација је хитна и требали би да одобримо рад скипа и камиона на новом делу гробља у Крћевцу. Они не знају колико ће то сати бити, али ће налог свакако ићи преко ЈКСП, које сад то ради.
Виолета Говедарица: парцела је доста денивелисана и стварно је потребан рад машине да би успели да изврше нивелацију са јавном површином.
Пошто дискусије није било, једногласно је донет Закључак којим се прихвата захтев председника Савета МЗ Крћевац и одобрава рад грађевинске машине – скипа и камиона, у складу са редовним позицијама ЈКСП „Топола“ Топола. на парцели око новог гробља и сеоског дома у МЗ Крћевац.

Пошто је исцрпљен дневни ред, седница је закључена у 840  часова.

Записничар


   ПРЕДСЕДНИК 
 Љиљана Милетић





  
 
      ОПШТИНСКОГ ВЕЋА
















 Јасна Вуковић
7

